section_heading: Vojna karijera
paragraph_text: Wilhelm von Lans rođen je 5. ožujka 1861. u Gut Loosenu kao treće od osmero djece Herberta i Berthe Lans. U mornaricu je kao kadet stupio 1878. godine nakon čega je služio na raznim brodovima u Južnoj Americi i Africi. Od 1894. služi na linijskom brodu SMS Kurfürst Friedrich Wilhelm, nakon čega do 1898. služi u stožeru mornarice. U veljači 1899. kao zapovjednik topovnjače SMS Iltis upućen je u Kinu gdje tijekom Bokserskog ustanka sudjeluje u Bitci kod tvrđava Taku. U navedenoj bitci Lans je teško ranjen, te je za hrabrost od strane cara 25. lipnja 1900. odlikovan ordenom Pour le Mérite.